钦定古今图书集成/理学汇编/学行典/第239卷 > 夏椿
## 钦定古今图书集成/理学汇编/学行典/第239卷 > 夏椿

按《松江府志》：“夏椿，字寿之，其先长兴人。兄杞，宋景定
间为华亭典押，因占籍华亭。椿早孤，事兄如父，丧葬
尽礼，语辄泣下。至元丁亥岁祲，椿出粟贱价以粜。庚
寅复祲，贱粜犹不给，则设粥于僧寺以待饿者。大德
丁未，旱灾，邻境民携持老幼归夏氏，椿辟庐舍，具𫗴
药，视其羸壮而食饮之，欲去则赆之归，死者给棺以”
瘗。事闻于朝，旌其门为“义士。”自郡城距海百里，凡桥
梁径巷、孤老所庐，椿悉为缮治。每朔望，饭囚徒，死者
与之棺，即其居刱义塾以训乡之子弟。割上田五百
以资之。御史周景远为作《义士碑》。卒葬细林山，邓文
原志其墓。子世泽。